Pa gevonnis vir gru-moord op sy 4 maande oue seunArgieffoto. WAARSKUWING: Die inhoud van die berig is grafies van aard en is nie geskik vir sensitiewe lesers en kinders nie. Christo Jerome Hartman is Donderdag in die Wes-Kaapse hooggeregshof tot 25 jaar tronkstraf gevonnis vir die moord op sy vier maande oue seun. Eric Ntabazalila, woordvoerder van die nasionale vervolgingsgesag (NVG), het die vonnis verwelkom. Hartman (25), ŉ plaaswerker van Robertson, het in sy pleitverduideliking erken dat hy sy seun met sy vuiste op sy kop aangerand het. “Hy het vir Melissa Filander, sy vriendin, gevra of hy tyd met sy seun, Christiano Junior Filander, kan deurbring, aangesien hulle nie saam bly nie,” het Ntabazalila gesê. Sy het ingestem en het vir hom pap gegee waarmee hy die baba moes voer. By sy huis het hy die baba gevoer, maar hy het aanhou huil en homself ook bevuil. “Hy het die baba skoongemaak, hom weer gevoer, maar die baba het aangehou ‘om moeilik te wees’.” Hartman het gesê hy was gefrustreerd omdat die baba gehuil het en “moeilik was”. Volgens hom is sy frustrasie erger gemaak deur die manier waarop Melissa se pa hom hanteer het toe hy die baba gaan haal het. “As gevolg van my frustrasie het ek die baba aangerand deur hom in sy gesig en op die nek aan te rand en hom een keer hard teen die kop te slaan met my vuis. Toe ek hom teen die kop geslaan het met die vuis, het ek sy kop met my ander hand agter vasgehou. Ek het hom ook geslaan en meer as een keer op die bors, maag en lae rug geklap, en hom ook in die proses met my naels op sy lae rug gekrap. Die baba het stil geword en sy bewussyn verloor; ek kon nie ŉ pols voel nie,” het Hartman aan die hof gesê. Ntabazalila verduidelik dat hy die baba toe onder die stort gehou het met die hoop om hom by te bring, maar die baba het bewusteloos gebly. Volgens hom het hy paniekerig geraak terwyl hy die baba probeer bybring het en meer kneusmerke veroorsaak deur die manier waarop hy die baba vasgehou het. Hy het hom toe in ŉ laken toegedraai en in ŉ krat in sy kamer gesit. “Hy het sy oom en tannie vertel wat gebeur het en die polisie het hom in hegtenis geneem.”